Konsum aktar baxx tal-ilma tal-flixkun jista' jgħin lill-familji tal-UE jiffrankaw aktar minn EUR 600 miljun fis-sena "Right2Water" saret l-ewwel Inizjattiva taċ-Ċittadini Ewropej li għaddiet bħala liġi Il-livell limitu għal ċerti kontaminanti se jsir aktar strett Id-Direttiva dwar l-Ilma tax-Xorb approvata mill-Parlament se tagħti aċċess aħjar għal ilma tal-vit ta' kwalità għolja, inkluż għall-gruppi vulnerabbli. Nhar it-Tlieta, il-Parlament approva l-ftehim mal-Istati Membri fuq id-direttiva l-ġdida dwar l-ilma tax-xorb. Ir-regoli l-ġodda huma mfassla biex joffru ilma tal-vit ta' kwalità għolja madwar l-UE. Din hija r-reazzjoni għat-talbiet ta' aktar minn 1.8 miljun Ewropew li ffirmaw l-ewwel Inizjattiva taċ-Ċittadini Ewropej li qatt irnexxiet, " Right2Water ", b'appoġġ għat-titjib tal-aċċess għal ilma tax-xorb sikur għall-Ewropej kollha. Għal dan il-għan, l-Istati Membri għandhom jiżguraw l-għoti ta' ilma b'xejn fil-binjiet pubbliċi u għandhom jinkoraġġixxu lir-ristoranti, lill-canteens u lis-servizzi tal-catering biex il-klijenti jingħataw ilma b'xejn jew bi ħlas żgħir ħafna għas-servizz. L-Istati Membri għandhom ukoll jieħdu miżuri biex itejbu l-aċċess għall-ilma għall-gruppi vulnerabbli, bħar-rifuġjati, il-komunitajiet nomadi, il-persuni mingħajr dar u l-kulturi minoritarji bħar-Rom u t-Travellers. Il-monitoraġġ u t-titjib tal-kwalità tal-ilma tal-vit Biex jagħtu opportunità u jinkoraġġixxu lin-nies jixorbu l-ilma tal-vit minflok l-ilma tal-flixkun, il-kwalità tal-ilma tal-vit se tittejjeb billi jiġu imposti livelli limitu aktar stretti għal ċerti sustanzi niġġiesa, inkluż iċ-ċomb. Sal-bidu tal-2022, il-Kummissjoni se tfassal u tissorvelja lista ta' sustanzi jew komposti li huma ta' tħassib pubbliku jew xjentifiku għas-saħħa. Dawn se jinkludu prodotti farmaċewtiċi, komposti li jfixklu s-sistema endokrinali u l-mikroplastiċi. Il-Kummissjoni se tistabbilixxi wkoll listi Ewropej li jindikaw liema sustanzi huma awtorizzati biex jiġu f'kuntatt mal-ilma tax-xorb. L-Istati Membri għandhom jiżguraw li l-miżuri li ttieħdu biex jiġu implimentati l-istandards il-ġodda jkunu bbażati fuq il-prinċipju ta' prekawzjoni u li taħt l-ebda ċirkostanza ma jwasslu għad-deterjorazzjoni tal-kwalità preżenti tal-ilma tax-xorb. Kwotazzjoni "Għoxrin sena wara li daħlet l-ewwel Direttiva dwar l-Ilma tax-Xorb, wasal iż-żmien biex jiġi aġġornat u jsir aktar strett il-livell limitu għal ċerti kontaminanti, bħaċ-ċomb. Għall-Parlament Ewropew, kien ta' importanza kbira li d-direttiva l-ġdida tagħmel l-ilma tax-xorb aktar sikur u li tqis is-sustanzi niġġiesa li qed jitfaċċaw bħalissa. Għalhekk nilqa' d-dispożizzjonijiet tad-direttiva dwar il-mikroplastiċi u s-sustanzi li jfixklu s-sistema endokrinali bħall-bisfenol A", qal il-MPE ewlieni Christophe Hansen (PPE, LU). Il-passi li jmiss Id-direttiva se tidħol fis-seħħ 12-il jum wara l-pubblikazzjoni tagħha fil-Ġurnal Uffiċjali tal-UE. Fi żmien sentejn minn meta tgħaddi il-liġi, l-Istati Membri għandhom jagħmlu t-tibdil meħtieġ biex jikkonformaw mad-direttiva. L-isfond Skont il-Kummissjoni Ewropea, konsum aktar baxx tal-ilma tal-flixkun jista' jgħin lill-familji tal-UE jiffrankaw aktar minn EUR 600 miljun fis-sena . Jekk il-fiduċja fl-ilma tal-vit titjieb, iċ-ċittadini jistgħu ukoll jikkontribwixxu biex jitnaqqas l-iskart tal-plastik mill-ilma tal-flixkun, biex jitnaqqas ukoll l-iskart fil-baħar. Il-fliexken tal-plastik huma wieħed mill-aktar oġġetti tal-plastik li jintużaw darba biss li komunement jinsabu fil-bajjiet Ewropej. Kuntatti: Informazzjoni ta' kuntatt: Numru tat-telefown: (+32) 2 28 42976 (BXL) Numru tat-telefown: (+33) 3 881 72033 (STR) Numru tal-mobile: (+32) 470 88 09 87 Għal aktar informazzjoni Tappi fil-proċedura (2017/0332(COD)) Tappi fil-proċedura (2020/2613(RSP)) Kumitat għall-Ambjent, is-Saħħa Pubblika u s-Sikurezza ta' l-Ikel It-test adottat se jkun disponibbli hawnhekk (15.12.2020) Ritratti, videos u audio mingħajr ħlas Aqsam din il-paġna ma' ħaddieħor: Irreġistra biex tirċievi l-aġġornamenti b'mail Verżjoni PDF